Furnes kirke

Furnes kirke er en korskirke fra 1707 i Ringsaker kommune, Innlandet fylke. Den ble innviet 12. juli 1708 av biskop Hans Munch og fikk navnet Christ Kirke, et navn som har vært lite brukt. Furnes ble skilt fra Vang prestegjeld i 1908.

Byggverket er i stein og har 390 plasser. Kirken hadde fra begynnelsen av 30 benker i hovedskipet og 32 i tverrskipene, hver benk var 6 alen lang.

Det er brukt kalksteinsblokker fra Domkirkeruinene på Hamar. Furnes kirke er en av ni steinkirker oppført i Norge på 1700-tallet.

Et relieff fra rundt 1500 fra Deglumskirka er utstilt i Furnes kirke. Tidligere har det vært kirker både på Hovin og Deglum i Furnes, og sognet var delt i disse to sognene i middelalderen. Ved Jens Nilssøns visitas i 1594 var kirken på Hovin nedlagt. Deglumkirka på Stor-Deglum gård ble revet da Furnes kirke sto ferdig i 1707. Dette var den første steinkirken reist etter reformasjonen i Hedmark. Furnes kirke ble utformet med Oslo domkirke (1697) som forbilde. Det forrige kirkestedet på Stor-Deglum ble beskrevet som vått og ustabil grunn, og ny tomt ble valgt 120 meter vest for Stor-Deglum. Kirketomten ble leid for 4 riksdaler årlig og grunneieren får forsatt (2011) 32 kroner årlig i leie. Byggearbeidet begynte i 1702. Oppmuringen kostet 1000 riksdaler og byggearbeidet stanset i 2 år på grunn av krig og mangel på kalk. Kalken bestilt gikk i stedet til Kristiansfjell festning på Elverum. Tårnet, i form av takrytter, hadde fra begynnelsen av tre klokker.

I 1876 ble kirken bygget om. Takrytteren over krysset ble erstattet av tårn fundamentert på bakken i vestenden og tårnfoten er hovedinngang. Kirkerommet fikk da gallerier. Ved restaurering i 1914 under ledelse av Dominico Erdmann som la vekt på få frem gamle farger på prekestol og inventar. Det ble satt inn høye runde ovner til erstatning for eldre vedovner og det ble murt nye skorsteiner. I 1914 ble det satt inn glassmalerier i koret og tverrskipene. Ved 250 årsjubiletet i 1958 ble bygget restaurert i regi av Finn Krafft og Bjørn Hovslef. I 1958 ble det lagt vekt på å gjenskape interiøret før endringene i 1876. Jernovnene ble fjernet og rundbuene mot sidefløyene ble bygget opp på nytt. Det ble satt inn nye benker, ny alterring og nytt alterbord.

To tolvearmede lysekroner i messing kom fra forrige kirkebygg. Ytterligere to lysekroner ble gitt som gave på 1700-tallet. Kirken har en oblateske i sølv fra 1709 og en stor sølvkanne fra 1681. Kirken har messehagler fra 1720. Kirken fikk orgel i 1721 som ble erstattet i 1788 og nytt orgel kom i 1855. I 1929 fikk kirken et moderne orgel som ble skiftet ut i 1981. Altertavlen er av Eilif Peterssen.

Galleri

 Referanser 

 Litteratur 




 Eksterne lenker 



Kategori:Kirker i Ringsaker kommune
Kategori:Kulturminner i Ringsaker
Kategori:Norske kirker fra 1707
Kategori:Paul Due